KIRJALLINEN KYSYMYS E-0260/00 esittäjä(t): Erik Meijer (GUE/NGL) komissiolle. Siviililentäjien alkoholinkäytön vastustaminen.



Virallinen lehti nro 374 E , 28/12/2000 s. 0047 - 0048



KIRJALLINEN KYSYMYS E-0260/00 esittäjä(t): Erik Meijer (GUE/NGL) komissiolle (7. helmikuuta 2000) Aihe: Siviililentäjien alkoholinkäytön vastustaminen 1. Onko komissio tietoinen Schipholin lentokentällä (Alankomaat) 15. tammikuuta 2000 sattuneesta tapauksesta, jossa Royal Air Maroc -lentoyhtiön lentäjä, jonka oli määrä kuljettaa 125 matkustajaa Tangeriin, pysäytettiin viime hetkellä ja jonka veren alkoholipitoisuuden todettiin olevan 2,2 promillea, kun 0,2 promillen (vähemmän kuin lasillinen) pitoisuudesta tulisi olla seurauksena sakko ja määräaikainen lentokielto ja 0,6 promillen pitoisuudesta jopa lentolupakirjan menetys? 2. Onko komissio myös tietoinen Alankomaiden De Volkskrant- ja Trouw-päivälehdissä 17. tammikuuta 2000 ilmestyneistä kahdesta artikkelista, joista yhden mukaan lentäjien alkoholin käyttöä tulee tarkkailla säännöllisesti ja toisen mukaan juopuneen lentäjän lentolupakirjaa ei vastoin määräyksiä peruutettukaan? 3. Voiko komissio kertoa kuinka usein viiden viime vuoden aikana vastaavanlaisia tapauksia on sattunut lentokoneiden käydessä yhteisön lentokentillä? 4. Onko komissio kanssani samaa mieltä, että emme voi hyväksyä tilannetta, jossa kyseisenlaiset tapaukset ovat yhä mahdollisia yhteisön lentokentillä? 5. Voiko komissio kertoa ovatko lentokoneiden miehistön alkoholin käytön valvontaa koskevat yhteisön määräykset asianmukaiset ja onko niiden noudattamisen valvonta tehokasta? 6. Mitä on komission mielestä vielä tehtävä, jotta seuraavat tavoitteet toteutuvat: a) lentokoneiden miehistö tarkastetaan periaatteessa kaikilla lentokentillä; b) tarkastuksia tehdään sekä säännöllisesti että satunnaisesti; c) tarkastukset noudattavat kansainvälisesti hyväksyttyjä normeja? Loyola de Palacion komission puolesta antama vastaus (4. huhtikuuta 2000) Komissio on saanut tietää Schipholin lentoasemalla tammikuussa 2000 sattuneesta tapauksesta, mutta ei luonnollisestikaan voi tuntea kaikkia lentäjien alkoholinkäytön valvontaan liittyviä julkaistuja artikkeleita. Tällä hetkellä lentäjien alkoholinkäytön valvontaan liittyvää yhteisön lainsäädäntöä ei ole. Veren alkoholipitoisuuden sallittu määrä on eri jäsenvaltioissa erilainen, ja samoin ovat sallitun määrän ylittämisestä koituvat seuraamukset. Järjestelmällisiä tai tilastollisia lentäjien veren alkoholipitoisuuden tarkastuksia vaativia kansallisia säännöksiä ei saatavilla olevien tietojen perusteella ole. Niinpä komissiolla ei ole mahdollisuutta antaa yksityiskohtaista tietoa tämäntyyppisten tapausten yleisyydestä. Komissio on yhtä mieltä parlamentin jäsenen kanssa siitä, että tällaiset tapaukset eivät ole hyväksyttäviä, koska ne vaikuttavat välittömästi lentoliikenteen turvallisuuteen. Sen vuoksi komissio antoi 24. maaliskuuta 2000 ehdotuksen asetukseksi, joka kattaa muun muassa tämän kysymyksen. Kyseessä ovat yhteiset ansiolentolupien myöntämistä koskevat säännöt sekä säännöt, jotka koskevat kaupallista lentoliikennettä. Ehdotuksessa määritetään henkilökunnan (lentäjät sekä muu henkilökunta) vastuualueet sekä asetetaan sääntöjä, etenkin kielto käyttää alkoholia kahdeksan tuntia ennen saapumista työpaikalle lentoa varten sekä kielto aloittaa lento, jos veren alkoholipitoisuus ylittää 0,2 promillea. Lentoliikenteen harjoittajalla on täysi vastuu näiden vaatimusten täyttämisestä, ja lentoliikenteen harjoittaja on kansallisten viranomaisten valvonnassa.